Document ID: 32014R0319

REGULAMENTUL (UE) NR. 319/2014 AL COMISIEI
din 27 martie 2014
privind onorariile și taxele percepute de Agenția Europeană de Siguranță a Aviației și de abrogare a Regulamentului (CE) nr. 593/2007
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 216/2008 al Parlamentului European și al Consiliului din 20 februarie 2008 privind normele comune în domeniul aviației civile și instituirea unei Agenții Europene de Siguranță a Aviației și de abrogare a Directivei 91/670/CEE a Consiliului, a Regulamentului (CE) nr. 1592/2002 și a Directivei 2004/36/CE (1), în special articolul 64 alineatul (1),
după consultarea consiliului de administrație al Agenției Europene de Siguranță a Aviației,
întrucât:
(1)
Veniturile Agenției Europene de Siguranță a Aviației (denumită în continuare „agenția”) constau într-o contribuție din partea Uniunii și din partea oricărei țări terțe europene care a devenit parte la acordurile prevăzute la articolul 66 din Regulamentul (CE) nr. 216/2008, în onorariile plătite de solicitanți pentru certificatele și autorizațiile emise, menținute sau modificate de către agenție, precum și în taxele pentru publicații, pentru instrumentarea căilor de atac, pentru formare profesională și pentru orice alte servicii oferite de agenție.
(2)
Regulamentul (CE) nr. 593/2007 al Comisiei (2) a stabilit onorariile și taxele percepute de către agenție. Cu toate acestea, este necesară ajustarea tarifelor pentru a se asigura un echilibru între costurile suportate de agenție pentru operațiunile și serviciile de certificare conexe și veniturile destinate să acopere aceste costuri.
(3)
Onorariile și taxele prevăzute în prezentul regulament ar trebui să fie stabilite într-o manieră transparentă, echitabilă și uniformă.
(4)
Este necesar ca onorariile percepute de agenție să nu pună în pericol competitivitatea întreprinderilor europene implicate. De asemenea, este necesar ca acestea să fie stabilite în așa fel încât să se țină seama în mod corespunzător de capacitatea de plată a întreprinderilor mici.
(5)
Siguranța aviației civile trebuie să fie prioritară, dar agenția trebuie să țină în întregime seama de eficiența costurilor în momentul în care se achită de operațiunile care îi revin.
(6)
Localizarea geografică a întreprinderilor pe teritoriile statelor membre nu ar trebui să constituie un factor discriminatoriu. În consecință, cheltuielile de deplasare aferente operațiunilor de certificare efectuate în numele unor astfel de întreprinderi trebuie reunite și împărțite între solicitanți.
(7)
Prezentul regulament prevede posibilitatea agenției de a percepe onorarii pentru operațiuni de certificare care nu sunt menționate în anexa la prezentul regulament, dar care intră sub incidența Regulamentului (CE) nr. 216/2008.
(8)
Solicitantul ar trebui să aibă posibilitatea de a solicita un deviz financiar cu suma estimată care trebuie plătită pentru operațiunea sau pentru serviciul de certificare. Criteriile pentru determinarea sumei de plată ar trebui să fie clare, uniforme și publice. În cazul în care nu este posibil ca această sumă să fie determinată cu precizie în avans, agenția ar trebui să stabilească principii transparente pentru evaluarea sumei de plată în timpul efectuării operațiunilor de certificare sau al furnizării serviciului de certificare.
(9)
Trebuie stabilite termenele de plată a onorariilor și taxelor percepute în conformitate cu prezentul regulament.
(10)
Ar trebui să se prevadă soluții adecvate în caz de neplată, cum ar fi suspendarea proceselor de solicitare conexe, invalidarea autorizațiilor aferente, încetarea efectuării oricărei operațiuni sau a furnizării oricăror servicii către același solicitant și recuperarea sumei restante prin mijloacele disponibile.
(11)
Industria de profil ar trebui să se bucure de o bună vizibilitate financiară și să poată anticipa costul onorariilor și al taxelor pe care va trebui să le plătească. În același timp, este necesar să se asigure un echilibru între cheltuielile totale suportate de agenție pentru efectuarea operațiunilor de certificare și pentru serviciile de certificare furnizate și veniturile globale obținute din onorariile și taxele percepute. În conformitate cu dispozițiile din regulamentul financiar cadru (3), onorariile și taxele ar trebui să fie stabilite la un asemenea nivel încât să se evite un deficit sau o acumulare de surplus importantă. Prin urmare, pe baza rezultatelor și prognozelor financiare ale agenției, ar trebui să se impună obligația de a revizui anual nivelurile onorariilor și ale taxelor în cazul în care un deficit sau un surplus semnificativ devine recurent.
(12)
Părțile interesate ar trebui să fie consultate înainte de orice modificare a onorariilor. În plus, agenția trebuie să furnizeze regulat părților interesate informații referitoare la maniera și la baza în care sunt calculate onorariile. O asemenea informație este destinată să ofere părților interesate o imagine de ansamblu asupra costurilor suportate de către agenție și asupra productivității sale.
(13)
Este necesar ca tarifele indicate în prezentul regulament să se fondeze pe previziunile agenției în ceea ce privește volumul său de muncă și costurile aferente. Revizuirea tarifelor ar trebui să urmeze o procedură care să permită modificarea fără întârzieri nejustificate pe baza experienței dobândite de agenție ca urmare a aplicării prezentului regulament, a monitorizării neîncetate a resurselor și a metodologiei de lucru și a câștigurilor aferente în materie de eficiență, precum și ca urmare a evaluării continue a nevoilor financiare. În acest context, ar trebui remarcat faptul că, până cel târziu în ianuarie 2016, agenția va fi obligată să acopere, din veniturile obținute din onorarii și taxe, contribuțiile la sistemele de pensii ale personalului său, finanțate prin onorariile și taxele încasate de agenție. Onorariile și taxele vor trebui adaptate pentru a răspunde respectivei cerințe financiare.
(14)
Costurile legate de serviciile furnizate de agenție în domeniul managementului traficului aerian și al serviciilor de navigație aeriană (ATM/ANS) vor trebui să devină eligibile pentru a fi finanțate prin taxe impuse utilizatorilor de servicii de navigație aeriană, în conformitate cu articolul 6 din Regulamentul de punere în aplicare (UE) nr. 391/2013 al Comisiei (4).
(15)
Este rezonabil ca plata integrală a taxelor pentru introducerea unei căi de atac împotriva deciziilor agenției să fie o condiție prealabilă pentru admiterea căii de atac.
(16)
Acordurile menționate la articolul 12 alineatul (1) din Regulamentul (CE) nr. 216/2008 ar trebui să ofere o bază pentru evaluarea volumului de muncă efectiv implicat în certificarea produselor din țările terțe. În principiu, procesul de validare de către agenție a certificatelor emise de o țară terță cu care Uniunea a încheiat un acord în acest sens este descrisă în aceste acorduri și ar trebui să implice un volum de muncă diferit de cel legat de procesul necesar pentru activitățile de certificare ale agenției.
(17)
Măsurile prevăzute de prezentul regulament sunt conforme cu avizul comitetului instituit în temeiul articolului 65 alineatul (1) din Regulamentul (CE) nr. 216/2008,
(18)
Prin urmare, Regulamentul (CE) nr. 593/2007 ar trebui abrogat,
ADOPTĂ PREZENTUL REGULAMENT:
CAPITOLUL 1
DISPOZIȚII GENERALE
Articolul 1
Obiect
Prezentul regulament determină elementele pentru care trebuie plătite onorarii și taxe, stabilește valoarea onorariilor și a taxelor, precum și modalitatea de plată a acestora.
Articolul 2
Definiții
În scopul prezentului regulament, se aplică următoarele definiții:
(a)
„onorarii” înseamnă sumele percepute de agenție și care trebuie plătite de solicitanți pentru operațiunile de certificare;
(b)
„taxe” înseamnă sumele percepute de agenție și care trebuie plătite de solicitanți pentru serviciile furnizate de agenție, altele decât cele de certificare sau, în cazul unei căi de atac, de persoana fizică sau juridică care a introdus calea de atac;
(c)
„operațiuni de certificare” înseamnă toate activitățile efectuate de agenție, direct sau indirect, în scopul emiterii, menținerii sau modificării certificatelor în conformitate cu Regulamentul (CE) nr. 216/2008 și cu normele de punere în aplicare a acestuia;
(d)
„serviciu” înseamnă toate activitățile efectuate de agenție, altele decât operațiunile de certificare, inclusiv furnizarea de mărfuri;
(e)
„solicitant” înseamnă orice persoană fizică sau juridică care solicită să beneficieze de o operațiune de certificare sau de un serviciu furnizat de agenție.
Articolul 3
Determinarea onorariilor și a taxelor
(1) Taxele și onorariile se solicită și se percep exclusiv de către agenție, în conformitate cu prezentul regulament.
(2) Statele membre nu percep onorarii pentru operațiunile de certificare, chiar dacă efectuează operațiunile respective în numele agenției. Agenția rambursează statelor membre onorariile pentru operațiunile de certificare pe care le efectuează în numele său.
(3) Onorariile și taxele se exprimă și se plătesc în euro.
(4) Sumele menționate în părțile I și II din anexă se indexează anual în funcție de rata inflației, în conformitate cu metoda stabilită în partea IV din anexă.
(5) Prin derogare de la onorariile menționate în anexă, onorariile pentru operațiunile de certificare efectuate în contextul unui acord bilateral între Uniune și o țară terță pot face obiectul unor dispoziții speciale prevăzute de respectivul acord bilateral.
Articolul 4
Plata onorariilor și a taxelor
(1) Agenția stabilește termenii de plată a onorariilor și a taxelor, evidențiind condițiile în care percepe taxe pentru operațiunile și serviciile de certificare. Agenția trebuie să publice condițiile pe site-ul său internet.
(2) Solicitantul trebuie să plătească integral suma datorată, inclusiv eventualele taxe bancare aferente plății, în termen de 30 de zile calendaristice de la data la care factura este notificată solicitantului.
(3) În cazul în care plata unei facturi nu a fost primită de către agenție, după termenul menționat la alineatul (2), agenția poate percepe dobândă pentru fiecare zi calendaristică de întârziere.
(4) Rata dobânzii este rata aplicată de Banca Centrală Europeană principalelor sale operațiuni de refinanțare, publicată în Jurnalul Oficial al Uniunii Europene, seria C, în vigoare în prima zi calendaristică a lunii în care expiră termenul, majorată cu opt puncte procentuale.
(5) În cazul în care agenția are dovezi conform cărora capacitatea financiară a solicitantului este în pericol, aceasta poate respinge o cerere, cu excepția cazului în care solicitantul furnizează o garanție bancară sau un depozit de garanție.
(6) Agenția poate să respingă o cerere dacă solicitantul nu și-a îndeplinit obligațiile de plată care decurg din operațiunile sau serviciile de certificare prestate de agenție, cu excepția cazului în care solicitantul plătește sumele restante datorate pentru operațiunile sau serviciile de certificare prestate.
Articolul 5
Cheltuieli de deplasare
(1) În cazul în care o operațiune sau un serviciu de certificare, astfel cum sunt prevăzute în partea I și în partea II punctul 1 din anexă, este prestat(ă), integral sau parțial, în afara teritoriilor statelor membre, solicitantul trebuie să plătească cheltuielile de deplasare în conformitate cu formula:
(2) Pentru serviciile menționate în partea II punctul 2, indiferent de locația geografică în care este prestat serviciul, solicitantul trebuie să achite cheltuielile de deplasare în conformitate cu formula:
(3) În scopul formulelor menționate la alineatele (1) și (2), se aplică următoarele:
d
=
cheltuielile de deplasare datorate;
v
=
costurile de transport;
a
=
ratele standard oficiale ale Comisiei pentru diurnele care acoperă cazarea, masa, transportul local în localitatea unde are loc misiunea și alte cheltuieli (5);
h1
=
timpul de deplasare (ore petrecute de experți proporțional cu deplasarea în cauză), taxat la rata orară prevăzută în partea II punctul 1 din anexă;
h2
=
timpul de deplasare (ore petrecute de experți proporțional cu deplasarea în cauză), la tariful orar prevăzut în partea II punctul 2 din anexă;
e
=
costurile medii aferente deplasării pe teritoriile statelor membre, inclusiv costurile medii de transport și timpul mediu de deplasare pe teritoriile statelor membre, multiplicate cu tariful orar prevăzut în partea II punctul 1 din anexă. Aceste tarife fac obiectul reexaminării și indexării anuale.
Articolul 6
Devizul financiar
(1) Solicitantul poate cere o estimare financiară pentru sumele de plată.
(2) În cazul în care solicitantul cere o estimare financiară sau modificarea acesteia, activitățile se suspendă până la furnizarea estimării relevante de către agenție și acceptarea acesteia de către solicitant.
(3) Devizul financiar se modifică de către agenție dacă operațiunea se dovedește a fi mai simplă sau dacă poate fi efectuată mai repede decât s-a prevăzut inițial sau, din contră, dacă este mai complexă și ia mai mult timp decât ar fi putut estima agenția în condiții rezonabile.
CAPITOLUL II
ONORARII
Articolul 7
Dispoziții generale cu privire la plata onorariilor
(1) Operațiunea de certificare este condiționată de plata anticipată a valorii integrale a onorariului datorat, cu excepția cazului în care agenția ia o decizie contrară după o analiză corespunzătoare a riscurilor financiare. Agenția poate factura onorariul într-o singură tranșă după primirea cererii sau la începutul perioadei anuale ori a celei de supraveghere.
(2) Onorariile care trebuie plătite de solicitant pentru o anumită operațiune de certificare constau în:
(a)
un onorariu fix, stabilit în partea I din anexă; sau
(b)
un onorariu variabil.
(3) Onorariul variabil menționat la alineatul (2) litera (b) se stabilește înmulțind numărul real de ore de muncă și tariful orar prevăzut în partea II punctul 1 din anexă.
(4) La aplicarea regulamentelor viitoare referitoare la operațiunile de certificare care vor fi efectuate de către agenție în conformitate cu dispozițiile relevante din Regulamentul (CE) nr. 216/2008, agenția poate percepe onorarii, în conformitate cu partea II punctul 1 din anexă pentru operațiunile de certificare, altele decât cele menționate în anexă, până când vor putea fi încorporate în prezentul regulament dispoziții specifice privind onorariile relevante care trebuie percepute de agenție.
Articolul 8
Termene de plată
(1) Onorariile menționate în partea I tabelele 1-4 din anexă se percep pentru fiecare cerere și pentru fiecare perioadă de 12 luni. Pentru perioada de după primele 12 luni, onorariile reprezintă 1/365 din onorariul anual relevant per zi.
(2) Onorariile menționate în partea I tabelul 5 din anexă se percep pentru fiecare cerere.
(3) Onorariile menționate în partea I tabelul 6 din anexă se percep pentru fiecare perioadă de 12 luni.
(4) Onorariile legate de organizații, menționate în partea I tabelele 7-11 din anexă se percep după cum urmează:
(a)
onorariile de aprobare sunt percepute pentru fiecare cerere;
(b)
onorariile de supraveghere sunt percepute pentru fiecare perioadă de 12 luni;
(c)
orice modificări ale organizației care afectează aprobarea acesteia au ca efect o recalculare a onorariului de supraveghere datorat începând cu următoarea perioadă de 12 luni.
Articolul 9
Anularea cererii
(1) Cererea poate fi respinsă dacă onorariile datorate pentru o operațiune de certificare nu au fost primite până la expirarea termenului prevăzut la articolul 4 alineatul (2) și după consultarea solicitantului de către agenție.
(2) Soldul eventualelor onorarii datorate, calculat pe o bază orară pentru perioada de douăsprezece luni aflată în curs, dar care nu depășește onorariile fixe aplicabile, se plătește integral în momentul în care agenția încetează lucrul la operațiunea de certificare, împreună cu cheltuielile de deplasare și cu orice alte sume datorate, în următoarele cazuri:
(a)
dacă agenția respinge cererea; sau
(b)
o operațiune de certificare trebuie să fie încheiată de agenție deoarece solicitantul:
(i)
nu dispune de resurse suficiente;
(ii)
nu respectă cerințele aplicabile; sau
(iii)
decide să renunțe la cererea sa sau să își amâne proiectul.
(3) Atunci când, la cererea solicitantului, agenția reia operațiunea de certificare oprită anterior, agenția impune un onorariu nou, indiferent de onorariile care au fost deja plătite pentru operațiunile oprite.
Articolul 10
Suspendarea sau retragerea certificatului
(1) Dacă onorariile neplătite nu au fost primite până la expirarea termenului prevăzut la articolul 4 alineatul (2), agenția poate suspenda sau retrage certificatul în cauză după consultarea solicitantului.
(2) Dacă agenția suspendă certificatul din cauza neplății onorariului anual sau a onorariului de supraveghere sau a nerespectării cerințelor aplicabile de către solicitant, perioada aferentă onorariilor continuă să curgă, iar solicitantul trebuie să plătească pentru perioada de suspendare.
(3) Dacă agenția retrage certificatul, soldul onorariilor datorate, calculat pe o bază orară pentru perioada de douăsprezece luni aflată în curs, dar care nu depășește onorariul fix aplicabil, se plătește integral împreună cu orice alte sume datorate la momentul respectiv.
Articolul 11
Restituirea sau transferul certificatelor
Dacă titularul certificatului restituie sau transferă certificatul corespunzător, soldul eventualelor onorarii datorate, calculat pe o bază orară pentru perioada de douăsprezece luni aflată în curs, dar care nu depășește onorariul fix aplicabil, se plătește integral, împreună cu cheltuielile de deplasare și cu orice alte sume datorate la momentul respectiv, la data restituirii sau a transferului.
Articolul 12
Operațiuni de certificare cu caracter excepțional
O majorare excepțională se aplică onorariului perceput pentru a acoperi toate costurile suportate de agenție în vederea îndeplinirii cerinței speciale a solicitantului, în cazul în care, datorită cererii respective, o operațiune de certificare este efectuată în mod excepțional, după cum urmează:
(a)
prin repartizarea unor categorii de personal pe care, în mod normal, agenția nu le-ar aloca în acest scop în cadrul procedurilor sale standard; sau
(b)
prin repartizarea unui număr de angajați care să asigure efectuarea operațiunii mai rapid decât prin procedurile standard ale agenției.
CAPITOLUL III
TAXE
Articolul 13
Taxe
(1) Valoarea taxelor percepute de agenție pentru serviciile enumerate în partea II punctul 1 din anexă trebuie să fie egală cu costurile reale aferente serviciului furnizat. În acest scop, timpul consacrat de agenție prestării serviciului se facturează la tariful orar menționat în lista respectivă.
(2) Valoarea taxelor percepute de agenție pentru alte servicii decât cele enumerate în partea II punctul 1 din anexă trebuie să fie egală cu costurile reale aferente serviciului furnizat. În acest scop, timpul consacrat de către agenție pentru furnizarea serviciului se facturează la tariful orar, menționat în partea II punctul 2 din anexă.
(3) Costurile pe care agenția le poate suporta pentru prestarea anumitor servicii care nu pot fi determinate în mod adecvat și nici taxate folosind tariful orar se percep în conformitate cu procedurile administrative interne.
Articolul 14
Termenul de percepere a taxelor
Cu excepția cazului în care agenția ia o decizie contrară, după o analiză corespunzătoare a riscurilor financiare, taxele se percep înainte de furnizarea serviciului.
CAPITOLUL IV
CĂI DE ATAC
Articolul 15
Prelucrarea recursurilor
(1) Se percep taxe pentru prelucrarea unui recurs introdus în temeiul articolului 44 din Regulamentul (CE) nr. 216/2008. Valoarea taxelor se calculează în conformitate cu metoda stabilită în partea III din anexă. Recursul este admisibil numai dacă taxa de recurs a fost achitată în termenul menționat la alineatul (3).
(2) O persoană juridică ce a introdus recursul trebuie să prezinte agenției un certificat semnat de un reprezentant autorizat, în care să se specifice cifra de afaceri a părții reclamante. Certificatul respectiv trebuie transmis împreună cu recursul.
(3) Taxele de recurs trebuie plătite, conform procedurii aplicabile stabilite de agenție, în termen de 60 de zile calendaristice de la data la care recursul a fost introdus la agenție.
(4) Dacă recursul se soluționează în favoarea părții reclamante, taxele de recurs plătite sunt rambursate de către agenție.
CAPITOLUL V
PROCEDURILE AGENȚIEI
Articolul 16
Dispoziții generale
(1) Agenția trebuie să identifice veniturile și cheltuielile care pot fi atribuite operațiunilor de certificare efectuate și serviciilor de certificare furnizate.
Pentru a identifica veniturile și cheltuielile în conformitate cu primul paragraf:
(a)
onorariile și taxele percepute de agenție se țin într-un cont separat și fac obiectul unei proceduri contabile separate;
(b)
agenția elaborează și utilizează proceduri de contabilitate analitică pentru veniturile și cheltuielile sale.
(2) Onorariile și taxele trebuie să facă obiectul unei estimări provizorii globale până la începutul fiecărui an financiar. Această estimare are la bază rezultatele anterioare financiare ale agenției, valorile estimate pentru venituri și cheltuieli, precum și planul de lucru în perspectivă.
(3) Dacă la sfârșitul exercițiului financiar veniturile globale obținute din onorarii, care constituie un venit alocat în conformitate cu articolul 64 alineatul (5) din Regulamentul (CE) nr. 216/2008, sunt mai mari decât costurile globale ale operațiunilor de certificare, excedentul se folosește la finanțarea operațiunilor de certificare în conformitate cu articolul 19 alineatul (1) litera (a) din regulamentul financiar al agenției.
Articolul 17
Evaluare și revizuire
(1) Agenția comunică anual Comisiei, consiliului de administrație și organului consultativ format din părțile interesate, instituit în conformitate cu articolul 33 alineatul (4) din Regulamentul (CE) nr. 216/2008, informații privind elementele pe baza cărora se determină valoarea onorariilor. Informațiile respective constau, în principal, într-o defalcare a costurilor legată de anii precedenți și de anii următori.
(2) Agenția revizuiește periodic anexa la prezentul regulament pentru a garanta că informațiile importante cu privire la ipotezele de bază referitoare la veniturile și cheltuielile anticipate ale agenției se reflectă în mod corespunzător în valoarea onorariilor sau a taxelor percepute de agenție.
Dacă este necesar, prezentul regulament poate fi revizuit cel târziu la cinci ani de la data intrării sale în vigoare. Atunci când este necesar, acesta se modifică luând în considerare, în special, veniturile agenției și costurile aferente.
(3) Agenția consultă organul consultativ format din părțile interesate, menționat la alineatul (1), înainte de a emite un aviz cu privire la orice propunere de modificare a sumelor menționate în anexă. În timpul consultărilor, agenția explică motivele schimbărilor propuse.
CAPITOLUL VI
DISPOZIȚII TRANZITORII ȘI FINALE
Articolul 18
Abrogare
Regulamentul (CE) nr. 593/2007 se abrogă.
Articolul 19
Dispoziții tranzitorii
(1) Prezentul regulament se aplică după cum urmează:
(a)
aplicarea onorariilor prevăzute în părțile I și II din anexă se aplică oricărei cereri depuse după intrarea în vigoare a prezentului regulament;
(b)
onorariile anuale și cele de supraveghere prevăzute în partea I tabelele 1-4 și 6-12 din anexă se aplică oricăror operațiuni de certificare aflate în curs începând cu următoarea tranșă anuală datorată după intrarea în vigoare a prezentului regulament;
(c)
tarifele orare stabilite în partea II din anexă se aplică începând cu data intrării în vigoare a prezentului regulament oricăror operațiuni aflate în curs facturate pe baza tarifului orar;
(d)
indexarea menționată la articolul 3 alineatul (4) are loc în fiecare an la 1 ianuarie, după intrarea în vigoare a prezentului regulament, începând din ianuarie 2015.
(2) Fără a aduce atingere articolului 18, dispozițiile Regulamentului (CE) nr. 488/2005 al Comisiei (6) și ale Regulamentului (CE) nr. 593/2007 se aplică în continuare oricăror onorarii sau taxe care nu intră sub incidența prezentului regulament în conformitate cu articolul 20.
Articolul 20
Intrare în vigoare
Prezentul regulament intră în vigoare în prima zi a lunii următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 27 martie 2014.

Labels: 3
8
2
15